钦定古今图书集成/理学汇编/字学典/第054卷 > 《徐官古今印史》 > 《隶释序》洪适
## 钦定古今图书集成/理学汇编/字学典/第054卷 > 《徐官古今印史》 > 《隶释序》洪适

秦燔书，废古训，而官狱多事，乃令下杜人程邈作小
篆，而邈复献隶书，所以施之徒隶，趋简易也，亦曰佐
书。汉魏之际，蔡邕、锺繇、梁鹄、邯郸淳俱有书名。后魏
郦道元注《水经》，汉碑之引用者，始见其书。盖数十百
馀，陵迁谷变，火焚风剥，至于政和间，已亡其什八。本
朝欧阳公、赵明诚好藏金石刻汉隶之著录者，欧阳
氏七十五卷，赵氏多欧阳九十三卷而阙其六。自中
原厄于兵，南北壤断，遗刻耗矣。予二十年访求，尚阙
赵录四之一，而近岁新出者亦三十馀，赵盖未见也。
既法其字为之韵，复辨其文为之释，使学隶者藉书
以读碑，则历历在目，而咀味菁华，亦翰墨之一助。惟
《老子张公神》《费凤》三数碑有撰人名氏。若《华山亭》为
卫觊之文，见于他说者，财一二尔。其文或险而难解，
涩而太凿者，譬之《纪甗》、郜鼎，皆三代廑存之器，其剥
缺不成章，与《魏初之文》数篇附于后，如断圭残璧，亦
可宝。自刘熹、贾逵已下字画不足取者，皆不著。